জেলা বিএনপির সভাপতি এবায়েদুল হক চান কালের কণ্ঠকে বলেন, ‘ভোটের নামে যা হয়েছে তাতে হতাশা থাকতেই পারে। তবে বাস্তবতার কারণে আমরা মাঠে থাকতে পারিনি। প্রশাসন থেকে আমাদের যে আশ্বাস দেওয়া হয়েছিল, তা তারা রক্ষা করেনি। আর আমরা সহিংসতার দিকেও যেতে চাইনি।’ ব্যাজ ব্যবহার না করা প্রসঙ্গে তিনি বলেন, ‘আওয়ামী লীগের কর্মী ও পুলিশের হাত থেকে রক্ষার জন্য আমরা এ কৌশল নিয়েছি। তবে আমরা যে একেবারে মাঠে ছিলাম না, তা নয়।’ ভোট রক্ষা বা কেন্দ্র রক্ষায় কর্মীদের কোনো নির্দেশনা না দেওয়ার অভিযোগ প্রসঙ্গে চান বলেন, ‘এবার বিএনপির নির্বাচন পরিচালনা কমিটির প্রধান ছিলেন প্রার্থী মজিবর রহমান সরোয়ার নিজেই। তাঁর নির্দেশনার বাইরে যাওয়ার সুযোগ খুব একটা ছিল না। তিনি যা সিদ্ধান্ত দিয়েছেন আমরা সেগুলো বাস্তবায়নের জন্য সর্বাত্মক চেস্টা করে গেছি। এর বেশি কিছু আমার পক্ষে বলা সম্ভব নয়।’ যদিও কাউন্সিলর পদে দলীয় প্রার্থীদের ভূমিকা নিয়ে তিনি নিজেও অনেকটা অসন্তোষ প্রকাশ করেন। তিনি বলেন, ‘তাঁরা নিজেদের ভোট নিয়ে এত ব্যস্ত ছিলেন যে দলের জন্য হয়তো কোনো ভূমিকা রাখার সুযোগ পাননি। যেটা দলীয় দৃষ্টিকোণ থেকে দেখলে অস্বাভাবিক মনে হতে পারে।’